Евразия экономикалык бирлигинин бажы аймагына киргизилген товарларды байкоого алуу механизми жөнүндө 
МАКУЛДАШУУ

Евразия экономикалык бирлигине мүчө мамлекеттер, мындан ары мүчө мамлекеттер деп аталышып, 
бажы жана салык төлөмдөрүн төлөөдөн баш тартуунун ар кандай схемаларынын колдонулушун болтурбоочу шарттарды түзүүгө аракеттенишип, 
товарлар бир мүчө мамлекеттин аймагынан башка мүчө мамлекеттин аймагына кирген учурда товар жүгүртүүнүн мыйзамдуулугун тастыктоо максатында, 
товар жүгүртүү менен байланышкан операцияларды контролдоону камсыз кылууга умтулушуп, 
төмөнкүлөр жөнүндө макулдашышты:
1-берене
Ушул Макулдашуунун максаттары үчүн айрым түшүнүктөр пайдаланылды, алар төмөнкүлөрдү билдирет:
«жак» - жеке адам, анын ичинде жеке ишкер катары катталган жеке адам, юридикалык жак, ошондой эле юридикалык жак болуп эсептелбеген уюм;
«байкоого алуу механизми» -  улуттук байкоо жүргүзүү системасынан маалымат алмашуулардын негизинде иштөөчү жана  товар жүгүртүүнү контролдоо максатында анын байкоого алынышын камсыз кылуучу система;
 «улуттук байкоо жүргүзүү системасы» – мүчө мамлекеттин байкоого алынуучу товарлар жана ушул товарларды жүгүртүү менен байланышкан операциялар жөнүндө маалыматтарды топтоону, эсепке алууну жана сактоону камсыз кылуучу маалыматтык системасы;

«товар жүгүртүү» – ички керектөө үчүн чыгаруунун бажылык жол-жобосуна ылайык байкоого алынууга жаткан товарларды чыгаруу, Евразия экономикалык бирлигинин бажы аймагында байкоого алынууга жаткан товарларды сатып өткөрүү, алардын сатылышына байланыштуу жана ушул Макулдашуунун 4-беренесинин 4-пунктуна ылайык Евразия экономикалык комиссиясы тарабынан аныкталган учурларда алардын бир мүчө мамлекеттин аймагынан башка мүчө мамлекеттин аймагына киргизилиши; 
 «байкоого алуу» – ушул Макулдашууну ишке ашыруу максатында байкоого алынууга жаткан товарларды жана ошондой товарлардын жүгүртүлүшү менен байланышкан операцияларды улуттук байкоого алуу системаларын колдонуу аркылуу эсепке алууну уюштуруу;
«товарларды сатып өткөрүү» – мүчө мамлекеттердин мыйзамдарында каралган товарларга ээлик кылуу, пайдалануу жана тескөө укуктарынын ичинен  кайсынысын болбосун бир жактан башка жакка өткөрүп берүү;
«чекене соода» – ишкердик жүргүзүү менен байланышпаган,  жеке, үй-бүлөлүк жана башка максаттар үчүн товарларды сатып алуу жана сатуу менен байланышкан соода ишмердигинин түрү;
 «коштоочу документ» – эсеп-фактурасы же мүчө мамлекеттин мыйзамдары тарабынан аныкталган башка документ, андан алынган маалыматтар улуттук байкоо жүргүзүү системасына киргизилет;
«байкоого алынууга жаткан товарлар» – ушул Макулдашуунун 2-беренесинин 2-пунктуна ылайык аларга карата байкоо жүргүзүү ишке ашырылган товарлар.

Ушул Макулдашууда колдонулуучу башка түшүнүктөр 2014-жылдын 29-майындагы Евразия экономикалык бирлиги жөнүндө Келишимде жана Евразия экономикалык бирлигинин (мындан ары – Бирлик) алкагындагы эл аралык келишимдерде аныкталган маанилерде колдонулат.

2-берене
1. Ушул Макулдашуу байкоо жүргүзүү механизминин иштөө тартибин аныктайт.
2. Байкоо жүргүзүү ушул Макулдашууга ылайык Евразия экономикалык комиссиясы тарабынан бекитилген тизмеге (мындан ары тиешелүү түрдө - тизме, Комиссия) киргизилген, Бирликтин бажы аймагына киргизилүүчү төмөнкү товарларга карата ишке ашырылат:
1) ички керектөө үчүн чыгаруунун бажылык жол-жобосу алдында жайгаштырылган товарлар;
2) конфискацияланган же башка ыкма менен мамлекеттин менчигине (кирешесине) киргизилген, ички керектөө үчүн бажылык чыгаруунун жол-жобосу алдында жайгаштырылбаган товарлар;
3) аларга карата соттун чечими менен бажы алымдарын, салыктарды, атайын, демпингге каршы, компенсациялык алымдарды төлөө эсебине чегерүү жүргүзүлгөн, ички керектөө үчүн чыгаруунун бажылык жол-жобосу алдында жайгаштырылбаган товарлар; 
4) Евразия экономикалык бирлигинин Бажы кодексинин 51-бапына ылайык бажы органдары тарабынан кармалган жана белгиленген мөөнөттөрдө ошол товарларга карата ыйгарым укуктарга ээ жактар тарабынан талап кылынбаган товарлар
3. Ушул берененин 2-пунктунун 2-4-пунктчаларында көрсөтүлгөн товарлар белгилүү бир кырдаалдар келип чыкканда байкоого алынууга жатат, ал кырдаалдар мүчө мамлекеттердин мыйзамдары тарабынан аныкталат. 
4. Тизмек товардын аталышын, Евразия экономикалык бирлигинин Тышкы экономикалык ишмердигинин бирдиктүү товардык номенклатурасына ылайык 10 орундуу кодду, ошондой эле товардын байкоо жүргүзүүнү ишке ашыруу максатында колдонулуучу сандык өлчөм бирдигин (мындан ары – товардын сандык өлчөм бирдиги) камтуусу керек.
Товарды тизмектен алып салуу менен байланышкан өзгөртүүлөрдү эске албаганда, Комиссиянын тизмекти бекитүү же ага өзгөртүүлөрдү киргизүү жөнүндөгү чечими расмий жарыяланган датадан тартып 90 календардык күн өткөндөн кийин күчүнө кирет.
5. Ушул Макулдашуунун аракети төмөнкүлөргө карата жайылтылбайт:
1) Бирликтин бажы аймагында кайра иштетүү операцияларынын же ички керектөө үчүн кайра иштетүү (кайра иштетүү продуктулары, таштандылар жана калдыктар) операцияларынын натыйжасында алынган (түзүлгөн) жана ички керектөө үчүн чыгаруунун бажылык жол-жобосу алдында жайгаштырылган товарлар;
2) эркин экономикалык аймактын бажылык жол-жобосу алдында жайгаштырылган, чет өлкө товарларынан, ошондой эле Бирликтин  чыгаруунун бажылык жол-жобосу алдында жайгаштырылган ички керектөө үчүн товарларынан даярдалган (алынган) товарлар;
3) эркин кампанын бажылык жол-жобосу алдында жайгаштырылган чет өлкө товарларынан, жана Бирликтин чыгаруунун бажылык жол-жобосу алдында жайгаштырылган ички керектөө үчүн чыгарылган товарлардан даярдалган (алынган) товарлар;
4) жеке адамдар тарабынан жеке, үй-бүлөлүк максаттарда жана ишкердик жүргүзүү менен байланышпаган башка максаттарда ташылып келген, сатылып алынган, өткөрүлүп берилген же ажыратуу ишке ашырылган товарлар;
5) Бирликтин аймагында жайгашкан  дипломаттык өкүлчүлүктөр жана консулдук мекемелер, мамлекеттердин эл аралык уюмдардын алдындагы өкүлчүлүктөрү, мүчө мамлекеттердин үчүнчү тарап менен түзүлгөн эл аралык келишимдерине жана мүчө мамлекеттердин ортосунда түзүлгөн  эл аралык келишимдерге ылайык ошол мүчө мамлекеттин аймагында артыкчылыктарга жана иммунитетке ээ  эл аралык уюмдар же  алардын өкүлчүлүктөрү, ушул мүчө мамлекеттин эл аралык келишимдерине ылайык  мүчө мамлекеттин аймагында артыкчылыктарга жана иммунитетке ээ  башка уюмдар же алардын өкүлчүлүктөрү тарабынан расмий колдонуу үчүн арналган товарлар.
6. Төмөнкүлөргө карата байкоого алуу ишке ашырылбайт:
1) байкоого алынууга жаткан, чекене соодада сатып өткөрүлгөн товарларга;
2) байкоого алынууга жаткан, алар тууралуу маалыматтар мүчө мамлекеттердин мыйзамдарына ылайык мамлекеттик сыр (мамлекеттик купуя сыр) болуп эсептелген товарлар;
3) Комиссия тарабынан аныкталган учурларда байкоого алынууга жаткан товарлар;
7. Мүчө мамлекеттердин мыйзамдары тарабынан төмөнкүдөй жактар жана (же) учурлар аныкталышы мүмкүн: ошондой жактарды жана (же) учурларды аныктоочу мүчө мамлекеттердин аймагында ошондой товарлар сатып өткөрүлгөн жана (же) пайдаланылган шартта байкоого алынууга жаткан товарларды жүгүртүү менен байланышкан операциялар жөнүндө маалыматтарды жактар улуттук байкоо жүргүзүү системасына киргизбей коюуга укуктуу болушат. 
3-берене
1.  Байкоого алуу механизминин алкагында мүчө мамлекеттер ушул Макулдашууга ылайык улуттук байкоо жүргүзүү системасындагы маалыматтар менен алмашып турууну камсыздашат.
2. Улуттук байкоо жүргүзүү системасында камтылган, байкоого алынууга жаткан жана ошондой товарларды жүгүртүү менен байланышкан, ар кандай мүчө мамлекеттердин жактары ортосунда ишке ашырылуучу операциялар тууралуу маалыматтар менен алмашуу ушул Макулдашуунун 8-беренесине ылайык ар дайым жүргүзүлүп турат.
Улуттук байкоо жүргүзүү системасында камтылган, байкоого алынууга жаткан товарларды жүгүртүү менен байланышкан, ошондой товарлардын бир мүчө мамлекеттин аймагынан башка мүчө мамлекеттин аймагына өтөр алдындагы операциялар тууралуу маалыматтар менен алмашуу ушул Макулдашуунун 9-беренесине ылайык ишке ашырылат.
3. Улуттук байкоо жүргүзүү системасындагы маалыматтар менен алмашуу Биримдиктин интеграцияланган маалыматтык системасын колдонуу менен камсыздалат.
4-берене
1. Улуттук байкоо жүргүзүү системасын түзүү жана анын иштөөсүн камсыздоо мүчө мамлекеттер тарабынан ушул Макулдашууга жана мүчө мамлекеттердин мыйзамдарына ылайык маалыматтык технологияларды пайдалануу менен электрондук түрдө жүргүзүлөт.
2. Улуттук байкоо жүргүзүү системасына байкоого алынууга жаткан товарлар жана ошондой товарлар менен байланышкан операциялар тууралуу маалыматтар киргизилет.
3. Комиссиянын тизмени (тизмеге өзгөртүүлөрдү киргизүүнү) жана байкоого алынуучу товарларды жүгүртүү менен байланышкан операцияларды бекитүү жөнүндө чечими күчүнө кирген күнү Биримдиктин бажы аймагында анык болгон, байкоого алынууга жаткан товарлар жөнүндө маалыматтар улуттук байкоо жүргүзүү системасына Комиссиянын чечими менен аныкталган мөөнөттөрдө жана тартипте киргизилет.
4. Байкоого алынууга жаткан товар бир мүчө мамлекеттен ошондой товарларды сатып өткөрүү менен байланышпаган башка мүчө мамлекеттин аймагына киргизилгендиги жөнүндөгү маалыматтарды улуттук байкоо жүргүзүү системасына киргизүү Комиссия тарабынан аныкталат. Жогоруда көрсөтүлгөн маалыматтарды улуттук байкоо жүргүзүү системасына киргизүү тартиби Комиссия тарабынан аныкталышы мүмкүн.
5. Байкоого алынууга жаткан товарлар жана ошондой товарларды жүгүртүү менен байланышкан операциялар тууралуу маалыматтар улуттук байкоо жүргүзүү системасына ушул Макулдашуунун 8 жана 9- беренелерине ылайык, улуттук байкоо жүргүзүү системаларында маалыматтарды алмашуу үчүн зарыл болгон өлчөмдө киргизилет.
6. Улуттук байкоо жүргүзүү системасы төмөнкүлөрдү камсыздашы керек:
1) байкоого алынууга жаткан товарлар жана ошондой товарларды жүгүртүү менен байланышкан операциялар жөнүндө маалыматтардын толуктугун;
2) байкоого алынууга жаткан товарларды тизмеде каралган товарлардын сандык өлчөө бирдигин пайдалануу менен эсепке алуу;
3) анын негизинде товарлар тууралуу маалыматтар улуттук байкоо жүргүзүү системасына киргизилген документтердин (товарларга карата декларациянын, товарларга карата декларация берилгенге чейинки товарларды чыгаруу жөнүндө билдирменин, ушул Макулдашуунун 5-беренесинин 1-пунктунун 2-пунктчасында көрсөтүлгөн документтердин) коштоочу документтер менен өз ара байланыштуулугу;
4) кийинки коштоочу документтин мурдагы коштоочу документ менен өз ара байланыштуулугу;
5) улуттук байкоо жүргүзүү системасында камтылган маалыматтардын бүтүндүгү;
6) байкоого алынууга жаткан товарлар жүгүртүлгөн учурда мүчө мамлекеттин мыйзамдарына ылайык аларды (товарлардын партиясын) өтмө катар документалдык идентификациялоо.
5-берене
1. Улуттук байкоо жүргүзүү системасына маалыматтар төмөнкүлөрдөн алынат:
1) товарларга карата декларациялардан, товарларга карата декларациялардын оңдоолорунан, товарларга карата декларация берилгенге чейин товарларды чыгаруу жөнүндө билдирмеден (ушул Макулдашуунун 2-беренесинин 2-пунктунун 1-пунктчасында көрсөтүлгөн товарларга карата):
2) алардын негизинде мүчө мамлекеттердин мыйзамдарына ылайык ушул Макулдашуунун 2-беренесинин 2-пунктунун 2-4- пункттарындагы көрсөтүлгөн товарлар улуттук байкоо жүргүзүү системасына киргизилген документтерден;
3) коштоочу документтерден, ошондой эле оңдолгон коштоочу документтерден;
4) ушул Макулдашуунун 6-беренесинин 5-пунктуна ылайык байкоого алуунун жаңыртылгандыгын тастыктоочу документтерден;
5) мүчө-мамлекеттердин мыйзамдары жана (же) Бирликтин укугун түзүүчү эл аралык келишимдер, актылар тарабынан каралган башка документтерден;
6) башка мүчө мамлекеттердин улуттук байкоо жүргүзүү системасынан.
2. Ушул берененин 2-4-пунктчаларында көрсөтүлгөн документтер мүчө мамлекеттердин мыйзамдары тарабынан аныкталат.
Мүчө мамлекеттердин мыйзамдары тарабынан ушул Макулдашуунун 6-беренесинин 5-пунктунда көрсөтүлгөн учурларды идентификациялоо белгилерин колдонуу механизмин улуттук байкоо жүргүзүү системасына киргизүү мүмкүндүгү жана ошол көрсөтүлгөн учурлар үчүн документтердин өзүнчө түрлөрүн бекитпестен, товарлардын статусун электрондук түрдө өзгөртүү мүмкүнчүлүгү каралган.
3. Ушул берененин 1-пунктунун 1-5- пункттарында көрсөтүлгөн документтердеги маалыматтар улуттук байкоо жүргүзүү системасына төмөнкүлөр тарабынан аныкталган мөөнөттө киргизилет:
1) ушул берененин 1-пунктунун 1 жана 3- пунктчаларында көрсөтүлгөн документтерден алынган маалыматтар боюнча – Комиссия тарабынан;

2) ушул берененин 1-пунктунун 2 жана 4-пунктчаларында көрсөтүлгөн документтерден алынган маалыматтар боюнча – мүчө мамлекеттердин мыйзамдары тарабынан; 
3) ушул берененин 1-пунктунун 5-пунктчасында көрсөтүлгөн документтерден алынган маалыматтар боюнча – мүчө мамлекеттердин мыйзамдары жана (же) Бирликтин укугун түзүүчү эл аралык келишимдер жана актылар тарабынан. 
4. Мүчө мамлекеттин улуттук байкоо жүргүзүү системасына башка мүчө мамлекеттердин улуттук байкоо жүргүзүү системасынан маалыматтар Комиссия тарабынан аныкталган мөөнөттө киргизилет.
5. Улуттук байкоо жүргүзүү системасына маалыматтарды киргизүү үчүн жооптуу адамдар мүчө мамлекеттердин мыйзамдары тарабынан белгиленет.
6. Байкоого алынууга жаткан товарлар жана ошондой товарларды жүгүртүү менен байланыштуу болгон операциялар тууралуу маалыматтардын улуттук байкоо жүргүзүү системасында сакталыш мөөнөтү Комиссия тарабынан аныкталат.
7. Эл аралык келишимдерге жана Бирликтин укугун түзүүчү актыларга ылайык алмашуу жүргүзүлгөн товарларга карата декларациялардан алынган маалыматтар дагы ушул макулдашууга ылайык, байкоо жүргүзүүнү камсыздоо максатында колдонулат.
6-берене
1. Байкоого алынууга жаткан товарларды жүгүртүү менен байланышкан акыркы операция жөнүндө маалыматтар улуттук байкоо жүргүзүү системасына киргизилген күндөн баштап 5 жыл өткөндөн кийин байкоо жүргүзүү токтотулат,  Эгерде андай операциялар жүргүзүлбөгөн болсо, товарларга карата декларациялардан же товарларга карата декларациялар берилгенге чейин алар боюнча ошондой товарлар ички колдонуу үчүн чыгаруунун бажылык жол-жобосу алдында жайгаштырылган билдирмелерден же ушул Макулдашуунун 5-беренесинин 1-пунктунун 2-пунктчасында көрсөтүлгөн документтерден алынган маалыматтар улуттук байкоо жүргүзүү системасына киргизилген күндөн баштап 5 жыл өткөндөн кийин, же байкоого алынууга жаткан товарлардын кээ бир категорияларына карата Комиссия тарабынан аныкталган, кыска мөөнөт аяктаган учурда токтотулат.
2. Эгерде байкоого алынууга жаткан товарлар тизмектен алынып салынса, ушул берененин 1-пунктунда көрсөтүлгөн же Комиссия тарабынан аныкталган мөөнөт аяктаганга чейин ушул берененин 1-пунктуна ылайык байкоо жүргүзүү токтотулат.
3. Ушул берененин 1-пунктунда көрсөтүлгөн же Комиссия тарабынан аныкталган мөөнөт аяктаганга чейин ушул берененин 1-пунктуна ылайык байкоо жүргүзүү токтотулганда Комиссия тарабынан байкоо жүргүзүүнү токтотуу мөөнөтү аныкталган учурлар орун алуусу мүмкүн.
4. Ушул берененин 1-пунктунда көрсөтүлгөн же Комиссия тарабынан аныкталган мөөнөт аяктаганга чейин ушул берененин 1-пунктуна ылайык байкоо жүргүзүүнү токтотуунун тартиби жана мөөнөттөрү мүчө мамлекеттердин мыйзамдары тарабынан төмөнкү учурларда аныкталышы мүмкүн:
1) байкоого алынууга жаткан товарларды мүчө мамлекеттин аймагындагы өндүрүштө, ошондой эле кайра иштетүүдө колдонуу;
2) байкоого алынууга жаткан товарларды мүчө мамлекеттин мыйзамдарына ылайык көмүү, зыянсыздандыруу, утилдештирүү же башка ыкма менен жок кылуу;
3) каршы тура алгыс күч аракеттердин натыйжасында, байкоого алынууга жаткан товарлардын жок кылынышы жана (же) аларды калыбына келгис жоготуу;
4) байкоого алынууга жаткан товарларды чекене соодага өткөрүп берүү же байкоого алынууга жаткан товарларды чекене соода аркылуу сатып өткөрүү;
5) байкоого алынууга жаткан товарларды бажылык экспорт жол-жобосуна же бажылык реэкспорт жол-жобосуна ылайык Бирликтин бажы аймагынан анык чыгарып кетүү.
5. Байкоого алынууга жаткан товарларды жүгүртүү менен байланышкан операциялар ушул берененин 1-пунктунда көрсөтүлгөн же Комиссия тарабынан аныкталган мөөнөт аяктагандан кийин, же болбосо байкоо жүргүзүү токтотулгандан кийин жүргүзүлгөн учурда, байкоого алынууга жаткан товарлар чекене соодага өткөрүлүп берилген учурда жана (же) ушул берененин 3-пунктуна ылайык Комиссия тарабынан аныкталган учурларда байкоо жүргүзүү жаңыртылат.
7-берене
1. Байкоого алынууга жаткан товарларды жүгүртүүнү ишке ашырышкан жактар төмөнкүлөргө милдеттүү:
1) техникалык үзгүлтүктөр, байланыш каражаттарынын (телекоммуникациялык тармактардын жана “Интернет” маалыматтык-телекоммуникациялык тармактын) иштөөсүндө бузулуулар орун алгандыктан маалыматтык системалардын он абалда болбогондугуна байланыштуу электрондук түрдөгү документтерди тариздөө мүмкүн эмес болгон учурларды эске албаганда, мүчө мамлекеттердин мыйзамдарына ылайык коштоочу документтерди электрондук документтер түрүндө тариздөөгө;
2) улуттук байкоо жүргүзүү системасына киргизилүүгө жаткан толук жана чындык маалыматтарды мүчө мамлекеттердин мыйзамдарында белгиленген тартипте сунуштоого.
2. Ушул берененин 1-пунктунда каралган милдеттенмелерди аткарбагандыгы же талаптагыдай аткарбагандыгы үчүн байкоого алынууга жаткан товарларды жүгүртүүнү ишке ашырышкан жактар мүчө мамлекеттердин мыйзамдарына ылайык жоопкерчилик тартышат.
3. Ушул берененин 1-пунктунда каралган милдеттенмелерди аткарбоо же талаптагыдай аткарбоо үчүн жоопкерчилик мүчө мамлекеттердин мыйзамдары тарабынан белгиленет.
4. Байкоого алынууга жаткан товарларды ташып жеткирүү жөнүндө келишимдин (транспорттук экспедициянын) негизинде ташып жеткирүүнү ишке ашырышкан жактар ушул берененин 1-пунктунда көрсөтүлгөн жактарга кирбейт.
8-берене
1. Анын аймагынан байкоого алынууга жаткан товарлар жөнөтүлгөн мүчө өлкө байкоого алынууга жаткан товарлар жөнүндө жана ошондой товарлар менен байланыштуу болгон, ар түрдүү мүчө мамлекеттердин жактары ортосунда жүргүзүлүүчү операциялар жөнүндө анын улуттук байкоо жүргүзүү системасында камтылган маалыматтардын, аймагына ошондой товарлар киргизилген мүчө мамлекетке жана аймактарынан байкоого алынууга жаткан товарлардын ташылып өтүүсү болжолдонуп жаткан мүчө мамлекеттерге, ошондой эле аймагынан байкоого алынууга жаткан товарлар жөнөтүлгөн мүчө мамлекеттин мыйзамдары тарабынан каралган болсо, башка мүчө мамлекеттерге дагы берилишин камсыз кылат.
2. Ушул берененин 1-пунктунда көрсөтүлгөн маалыматтарды жөнөтүү, аймагынан байкоого алынууга жаткан товарлар жөнөтүлгөн мүчө-мамлекеттин улуттук байкоо жүргүзүү системасына ошондой маалыматтар келип түшкөн күндөн кеч эмес ишке ашырылышы керек.
3. Ушул берененин 1-пунктунда көрсөтүлгөн маалыматтар электрондук түрдө төмөнкү курамда жөнөтүлөт (эгерде Комиссия тарабынан башкасы аныкталбаган болсо):
1) аймагынан байкоого алынууга жаткан товар жөнөтүлгөн мүчө мамлекеттин коду;
2) башка жакка өзүнүн байкоого алынууга жаткан товарларга ээлик кылуу, пайдалануу жана тескөө укугун өткөрүп берип жаткан жак жөнүндө маалыматтар, же ушул Макулдашуунун 4-беренесинин 4-пунктуна ылайык Комиссия тарабынан аныкталган учурда ошондой товарларды бир мүчө мамлекеттин аймагынан башка мүчө мамлекеттин аймагына өткөрүп жаткан, ошондой товарларды сатуу менен байланышпаган жак жөнүндө маалыматтар;   
аталышы же фамилиясы, аты, атасынын ата (бар болсо);
идентификациялык код (номер): Армения Республикасы үчүн – салык төлөөчүнүн эсепке алуу номери, Беларусь Республикасы үчүн – салык төлөөчүнүн эсепке алуу номери, Казакстан Республикасы үчүн –жеке идентификациялык номер же бизнес-идентификациялык номер, Кыргыз Республикасы үчүн жана Россия Федерациясы үчүн салык төлөөчүнүн идентификациялык номери;
3) аймагына байкоого алынууга жаткан товарлар киргизилген мүчө мамлекеттин коду;
4) ушул пункттун 2-пунктчасында көрсөтүлгөн жак тарабынан товарларга ээлик кылуу, пайдалануу жана тескөө укугу өткөрүлүп берилген жак жөнүндө маалыматтар:
аталышы же фамилиясы, аты, атасынын аты (бар болсо);
жайгашкан жери (жашаган жери);
идентификациялык код (номер): Армения Республикасы үчүн – салык төлөөчүнүн эсепке алуу номери, Беларусь Республикасы үчүн – салык төлөөчүнүн эсепке алуу номери, Казакстан Республикасы үчүн – жеке идентификациялык номер же бизнес идентификацялык номер жана Россия Федерациясы үчүн салык төлөөчүнүн идентификациялык коду;

5) коштоочу документтин каттоо номери жана датасы;
6) байкоого алынууга жаткан товардын коштоочу документке ылайык иреттик номери;
7) байкоого алынууга жаткан товардын коштоочу документтерге ылайык аталышы;
8) байкоого алынууга жаткан товарга карата коштоочу документтерде колдонулуучу документтин өлчөө бирдиги (эгерде ошондой өлчөө бирдиги товарды өлчөөнүн тизмек тарабынан каралган сандык бирдигине дал келсе, жөнөтүлбөшү мүмкүн); 
9) байкоого алынууга жаткан товардын коштоочу документтеги өлчөө бирдигинде көрсөтүлгөн, коштоочу документте колдонулуучу саны (эгерде ошондой өлчөө бирдиги товарды өлчөөнүн тизмек тарабынан каралган сандык бирдигине дал келсе, жөнөтүлбөшү мүмкүн); 
10) байкоого алынууга жаткан товарды өлчөөнүн тизмек тарабынан каралган сандык бирдиги;
11) байкоого алынууга жаткан товардын коштоочу документте, товардын тизмек тарабынан каралган сандык өлчөмүндө көрсөтүлгөн саны;
12) ага ылайык байкоого алынууга жаткан товарлар ички колдонуу үчүн чыгаруунун бажылык жол-жобосу алдында жайгаштырылган, товарлардын декларациясынын каттоо номери (ушул Макулдашуунун 2-беренесинин 2-пунктунун 1-пунктчасында көрсөтүлгөн байкоого алынууга жаткан товарларга карата);
13) товарлардын декларациясына ылайык байкоого алынууга жаткан товарлардын иреттик номери (ушул Макулдашуунун 2-беренесинин 2-пунктунун 1-пунктчасында көрсөтүлгөн байкоого алынууга жаткан товарларга карата);
14) ага ылайык байкоого алынууга жаткан товарлар ички колдонуу үчүн чыгаруунун бажылык жол-жобосу алдына жайгаштырылган, товарлардын декларациясы берилгенге чейин товарды чыгаруу жөнүндө арыздан алынган маалыматтар (ушул Макулдашуунун 2-беренесинин 2-пунктунун 1-пунктчасында көрсөтүлгөн байкоого алынууга жаткан товарларга карата, эгерде коштоочу документ товарды чыгаруу жөнүндө ошондой арыз менен байланыштуу болсо, товарга карата декларация берилгенге чейин: 

каттоо номери;
байкоого алынууга жаткан товардын иреттик номери;
 жөнөткөн өлкө;
багытталган өлкө;
валютасы;
байкоого алынууга жаткан товардын наркы;
байкоого алынууга жаткан товардын аталышы жана анын сүрөттөлүшү;
байкоого алынууга жаткан товардын товарга карата декларация берилгенге чейинки товарды чыгаруу жөнүндө арызда көрсөтүлгөн, Евразия экономикалык бирлигинин тышкы экономикалык ишмердигинин бирдиктүү Товардык номенклатурасына ылайык коду;  
байкоого алынууга жаткан товардын товарга карата декларация берилгенге чейинки товарды чыгаруу жөнүндө арызда көрсөтүлгөн өлчөө бирдиги (эгерде ошондой өлчөө бирдиги товарды өлчөөнүн тизмек тарабынан каралган сандык бирдигине дал келсе, жөнөтүлбөшү мүмкүн);
байкоого алынууга жаткан товардын товарга карата декларация берилгенге чейинки товарды чыгаруу жөнүндө арызда көрсөтүлгөн өлчөө бирдигиндеги саны (эгерде ошондой товардын саны товарды сандык өлчөөнүн тизмек тарабынан каралган бирдигинде көрсөтүлгөн болсо, жөнөтүлбөшү мүмкүн);  
товарды сандык өлчөөнүн тизмек тарабынан каралган бирдиги;
байкоого алынууга жаткан товардын товарды сандык өлчөөнүн тизмек тарабынан каралган бирдигиндеги саны;
байкоого алынууга жаткан товардын брутто салмагы;
байкоого алынууга жаткан товардын чыгарылган өлкөсү;
15) ага ылайык ушул Макулдашуунун 2-беренесинин 2-пунктунун 2-4 пунктчаларында көрсөтүлгөн товарлар мүчө мамлекеттердин мыйзамдарынын негизинде улуттук байоо жүргүзүү системасына киргизилген документтин аталышы, каттоо номери жана датасы;
16) коштоочу документтерге (бар болсо) ылайык байкоого алынууга жаткан товардын багытталган (жеткирилген, түшүрүлгөн) пункттары тууралуу маалыматтар;
17) инвентаризациялоо актысынын (бар болсо) датасы жана каттоо номери;
18) байкоого алынууга жаткан товардын инвентаризациялоо актысына (бар болсо) ылайык иреттик номери;
19)  байкоого алынууга жаткан товар бирдигине түшүрүлгөн идентификациялк номер (улуттук байкоо жүргүзүү системасында бар болсо);
20)  Байкоого алынууга жаткан товардын Евразия экономикалык бирлигинин тышкы экономикалык ишмердигинин бирдиктүү Товардык номенклатурасына ылайык коду.
4. Ташып жеткирүү (транспорттук экспедиция) келишиминин негизинде товар ташууну ишке ашырышкан жактар Ушул берененин 3-пунктунун 2-пунктчасында көрсөтүлгөн жактарга кирбейт.
9-берене
1. Өзүнүн аймагынан байкоого алынуучу товарларды башка мүчө мамлекеттин аймагына анын ыйгарым укуктуу органынын сурамынын негизинде жөнөтүүчү (жөнөткөн) мүчө мамлекет ошондой товарлардын бир мүчө мамлекеттин аймагынан башка мүчө мамлекеттин аймагына киргизилер алдында байкоого алынуучу товарларды жүгүртүү менен байланышкан операциялар тууралуу, ошол мүчө мамлекеттин улуттук байкоо жүргүзүү системасында камтылган маалыматтардын сунушталышын камсыз кылат.
2. Байкоого алынууга жаткан товарлардын бир мүчө мамлекеттин аймагынан башка мүчө мамлекеттин аймагына киргизилер алдында ошондой товарларды жүгүртүү менен байланышкан операциялар тууралуу улуттук байкоо жүргүзүү системаларында камтылган маалыматтарды берүү жөнүндө сурамдын сунушталыш жана аткарылыш тартиби, ошондой эле берилүүчү маалыматтардын курамы, аларды берүү мөөнөтү Комиссия тарабынан аныкталат. 
3. Ушул берененин 1-пунктуна ылайык суралган маалыматтар улуттук байкоо жүргүзүү системаларында маалыматтардын сакталышынын ушул Макулдашуунун 5-беренесинин 6-пунктуна ылайык Комиссия тарабынан аныкталган мөөнөттөн ашпаган убакытта берилет.
10 -берене
1. Ушул Макулдашууну ишке ашыруу максатында аларга ылайык байкоого алынууга жаткан товарлар ички пайдалануу үчүн чыгаруунун бажылык жол-жобосу алдында жайгаштырылган,  товарга карата декларацияда жана товарга карата декларация берилгенге чейинки товарды чыгаруу жөнүндө арызда, ушул Макулдашуунун 5-беренесинин 1-пунктунун 2-пунктчасында көрсөтүлгөн документтерде жана коштоочу документтерде товарларды өлчөөнүн тизмек тарабынан каралган сандык бирдиги жана ошондой бирдиктеги байкоого алынуучу товарлардын саны тууралуу маалыматтар көрсөтүлүүгө тийиш.

 Мындай маалыматтар товарга карата декларацияда жана товарга карата декларация берилгенге чейинки товарды чыгаруу жөнүндө арызда Комиссия тарабынан товарга карата декларацияны жана товарга карата декларация берилгенге чейинки товарды чыгаруу жөнүндө арызды толтуруу үчүн аныкталган тартипте көрсөтүлөт, ал эми ушул Макулдашуунун 5-беренесинин 1-пунктунун 2-пунктчасында көрсөтүлгөн документтерде жана коштоочу документтерде мүчө мамлекеттин мыйзамдарына ылайык белгиленген тартипте көрсөтүлөт.
1. Байкоого алынууга жаткан товарларды бажылык декларациялоо Евразия экономикалык бирлигинин Бажы кодекси тарабынан жана (же) Комиссия тарабынан жана мүчө мамлекеттин мыйзамдары тарабынан Евразия экономикалык бирлигинин Бажы кодексине ылайык аныкталган өзгөчөлүк менен ишке ашырылчу учурлар үчүн, же ошондой товарлар Евразия экономикалык бирлигинин Бажы кодексине ылайык товарга карата декларация берилгенге чейин чыгарылышы үчүн байкоого алуунун жана (же)  байкоого алуу механизминин иштөөсүнүн өзгөчөлүгү Комиссия тарабынан аныкталышы мүмкүн.
2. Байкоого алынууга жаткан товарлар Армения Республикасынын аймагынан башка мүчө мамлекеттин аймагына жөнөтүлгөн учурда транзиттик декларацияда коштоочу документтин каттоо номери жана датасы көрсөтүлөт.
Мындай товарлар тууралуу маалыматтар ал товарлар Армения Республикасынын аймагынан башка мүчө мамлекеттин аймагына жөнөтүлгөнгө чейин ушул Макулдашуунун 8-беренесинин 3-пунктунда көрсөтүлгөн курамда Армения Республикасынын улуттук байкоо жүргүзүү системасына кошулат жана ушул Макулдашуу тарабынан белгиленген тартипте жана шарттарда башка мүчө мамлекеттердин улуттук байкоо жүргүзүү системаларына багытталат.
Коштоочу документин каттоо номери жана датасы тууралуу маалымат транзиттик декларацияда транзиттик декларацияланы толтуруу үчүн Комиссия тарабынан аныкталган тартипте көрсөтүлөт.
11-берене
1. Байкоого алынууга жаткан товарлар бир мүчө мамлекеттин аймагынан башка мүчө мамлекеттин аймагына киргизилбейт эгерде улуттук байкоо жүргүзүү системасында ошондой орун которуу менен байланышкан операциялар тууралуу маалыматтар жок болсо. Ошондой маалыматтар улуттук байкоо жүргүзүү системасында байланыш каражаттарынын (телекоммуникациялык тармактардын жана “Интернет” маалыматтык-технологиялык тармагынын) ишиндеги техникалык мүчүлүштүктөрдүн, үзгүлтүктөрдүн, электр энергиясынын өчүүсүнүн, ошондой эле Комиссия тарабынан аныкталган башка себептердин натыйжасында жок болгон учурларды эске албаганда.  
2. Ошондой ордун которуу менен байланышкан операциялар тууралуу маалыматтар байланыш каражаттарынын (телекоммуникациялык тармактардын жана “Интернет” маалыматтык-технологиялык тармагынын) ишиндеги техникалык мүчүлүштүктөрдүн, электр энергиясынын өчүүсүнүн, ошондой эле Комиссия тарабынан аныкталган башка себептердин натыйжасында жок болгон учурда байкоого алынуучу товарлардын бир мүчө өлкөнүн аймагынан башка мүчө өлкөнүн аймагына киргизилишинин укук ченемдүүлүгүн тастыктоо тартиби жана мүчө мамлекеттердин ыйгарым укуктуу органдарына маалымат системаларынын оң абалда эмес экендиги тууралуу маалымдоо тартиби ушул берененин 1-пунктуна ылайык Комиссия тарабынан аныкталат.
Жактарга маалымат системаларынын оң абалда эмес экендиги тууралуу маалымдоо тартиби мүчө мамлекеттердин мыйзамдары тарабынан аныкталат.  
3. Мүчө мамлекеттер байкоого алынууга жаткан товарлардын жүгүртүлүшүн контролдонушун өз мыйзамдарына ылайык камсыздашат.
12-берене
1. Байкоого алынууга жаткан товарлар тууралуу, ошондой товарларды жүгүртүү менен байланышкан операциялар тууралуу, ушул Макулдашууга ылайык улуттук байкоо жүргүзүү системасына киргизилген маалыматтар мүчө мамлекеттердин мыйзамдарына ылайык аныкталган мамлекеттик бийлик органдары тарабынан ушул Макулдашууга ылайык байкоо жүргүзүү максатында гана колдонулат.
Мүчө мамлекеттер ошол маалыматтардын өздөрүнүн мамлекеттик органдары тарабынан укук ченемге ылайык келбеген түрдө жайылтылышынан сактоо боюнча зарыл болгон чараларды көрүшөт жана андай маалыматтарга жеткиликтүүлүккө ээ адамдардын санынын чектелишин, ошондой эле өздөрүнүн мыйзамдары тарабынан алардын корголушун камсыздашат.
2. Мүчө мамлекеттердин ушул Макулдашуунун 13-беренесинин 1-пунктуна ылайык аныкталган мамлекеттик бийлик органдары жана (же) уюмдары, ошондой эле мүчө мамлекеттердин ушул берененин 1-пунктунда көрсөтүлгөн, улуттук байкоо жүргүзүү системасына киргизилген маалыматтарга ушул Макулдашууга ылайык жеткиликтүүлүк алышкан  мамлекеттик бийлик органдары жана алардын кызмат адамдары (кызматкерлери) коммерциялык, салык, банктык сырды түзгөн маалыматты жана мүчө мамлекеттердин мыйзамдары тарабынан коргоого алынган башка купуялуу маалымат ушул Макулдашууга ылайык жана (же) мүчө мамлекеттердин мыйзамдары тарабынан белгиленген тартипте берилген учурларды эске албаганда, ошондой маалыматты жеке максаттарда пайдаланууга же башка жактарга (анын ичинде мүчө мамлекеттердин мамлекеттик органдарына дагы) ачыктоого же берүүгө укуктары жок. 
13-берене
1. Ушул Макулдашуу күчүнө киргенден кийин 120 календардык күндүн ичинде мүчө мамлекеттердин өкмөттөрү төмөнкүлөрдү аныкташат:
1) мүчө мамлекеттин ыйгарым укуктуу мамлекеттик бийлик органы, ал ушул Макулдашууга ылайык байкоого алуу механизминин ишке ашырылышын координациялоону камсыздайт;
2) мүчө мамлекеттин мамлекеттик бийлик органы же уюму, алар улуттук байкоо жүргүзүү системасына кирүүчү маалыматтардын чогултулушун, эсепке алынышын, сакталышын жана иргелишин жана (же) байкоого алуу механизминин ишке ашырылышын камсыздашат.
2. Мүчө мамлекеттер ушул берененин 1-пунктунда көрсөтүлгөн мамлекеттик бийлик органы жана (же) уюм аныкталгандан кийин 15 календардык күндүн ичинде алар тууралуу Комиссияга билдиришет.
3. Мүчө мамлекеттин ушул берененин 1-пунктунун 1-пунктчасында көрсөтүлгөн мамлекеттик бийлик органы аныкталган күндөн баштап 30 календардык күндүн ичинде коштоочу документтин аталышын Комиссияга билдирет, ал документтеги маалыматтар улуттук байкоо жүргүзүү системасына киргизилет.  
4. Комиссия маалымат алган күндүн эртесинен баштап 10 календардык күндүн ичинде ушул берененин 2 жана 3-пункттарына ылайык ал маалыматты мүчө мамлекеттерге билдирет.
14-берене 
1. Байкоого алуу механизмин киргизүү этап менен ишке ашырылат.
2. Биринчи этапта байкоого алуу механизми пилоттук долбоордун алкагында иштейт.
3. Мүчө мамлекеттер байкоого алуу механизмин ишке киргизүү боюнча пилоттук долбоорду ишке ашырууга ушул Макулдашуу күчүнө кирген күндөн баштап 12 ай өткөнгө чейин бирок көрсөтүлгөн датадан кийинки айдын 1инен эрте эмес киришүүгө милдеттенишет. 
Байкоого алуу механизмин ишке киргизүү боюнча пилоттук долбоорду ишке ашыруу мөөнөтү жана шарттары Комиссия тарабынан аныкталат. 
4. Мүчө мамлекеттер пилоттук долбоорду ишке ашыруу башталган датадан баштап улуттук байкоо жүргүзүү системаларынын иштөөсүн пилоттук долбоордун алкагындагы байкоого алуу механизмин ишке ашыруу үчүн керектүү болгон өлчөмдө камсыз кылышат.
5. Байкоого алуу механизми Евразия өкмөттөр аралык кеңештин пилоттук долбоордун жыйынтыктары боюнча кабыл алынган чечимине ылайык туруктуу негизде иштеп баштайт.
Байкоого алуу механизминин туруктуу негизде иштеп баштагандыгы жөнүндө Евразия өкмөттөр аралык кеңешинин чечими ал расмий түрдө жарыяланган күндөн баштап 90 календардык күн өткөндөн кийин күчүнө кирет.
15-берене
1. Комиссия кайсы болбосун мүчө мамлекеттин кайрылуусу боюнча 10 календардык күндүн ичинде мүчө мамлекеттер байкоого алуу механизминин иштөөсүн камсыз кылып жаткандыгына контроль жүргүзөт жана андай контролдун жыйынтыктары тууралуу мүчө мамлекеттерге билдирет.
    Мүчө мамлекеттер байкоого алуу механизминин иштөөсүн камсыздап жаткандыгына контроль жүргүзүү жана ошондой контролдун жыйынтыктары тууралуу мүчө мамлекеттерге билдирүү тартиби Комиссия тарабынан аныкталат. 
2. Ушундай контроль жүргүзүүнүн жыйынтыгында мүчө мамлекеттердин бирөөсү байкоо жүргүзүү механизминин иштөөсүн камсыз кылбай жаткандыгы Комиссия тарабынан аныкталса, анда башка мүчө мамлекеттер ошондой мүчө мамлекетке ушул Макулдашуунун 8-беренесине ылайык туруктуу негизде маалыматтарды жөнөтүүнү токтотууга жана ушул Макулдашуунун 9-беренесине ылайык маалыматтарды берүүнү токтотууга укуктуу.
3. Байкоо жүргүзүү системасынын иштөөсүн камсыз кылбаган мүчө мамлекет байкоо жүргүзүү механизминин иштөөсүн камсыз кыла баштагандыгы Комиссия тарабынан тастыкталып, ал тууралуу мүчө мамлекеттерге билдирилгенден кийин ал мамлекетке ушул Макулдашуунун 8-беренесине ылайык туруктуу негизде маалыматтарды жөнөтүү жана ушул Макулдашуунун 9-беренесине ылайык маалыматтарды берүү Комиссия тарабынан аныкталган мөөнөттө кайра жаңыртылат.
4. Мүчө мамлекет байкоо жүргүзүү механизминин иштөөсүн камсыздабай койгон факт Комиссия тарабынан аныкталгандан кийин ушул Макулдашуунун 8-беренесине ылайык туруктуу негизде маалыматтарды жөнөтүү жана ушул Макулдашуунун 9-беренесине ылайык маалыматтарды берүү токтотулган мезгилге карата маалыматтарды жөнөтүүнү (берүүнү) токтотушкан мүчө мамлекеттер маалыматтарды жөнөтүү (берүү) токтотулган мүчө мамлекеттин аймагынан алардын аймагына жөнөтүлүүчү байкоого алынууга жаткан товарларга талаптагыдай байкоо жүргүзүлүшүн камсыздоо үчүн өздөрүнүн мыйзамдарына ылайык кошумча чараларды киргизүүгө укуктуу.
Мындай чараларды көрүү ошондой чараларды киргизген мүчө мамлекеттин аймагына байкоого алынууга жаткан товарлардын киргизилиши үчүн милдеттүү шарт болуп саналат.
Мүчө мамлекет байкоо жүргүзүү механизмин камсыздабагандыгы тууралуу факт Комиссия тарабынан аныкталганга чейин башка мүчө мамлекеттер ушул пунктта көрсөтүлгөн кошумча чараларды киргизүүгө укуктары жок.
16-берене
1. Мүчө мамлекеттер өздөрүнүн мыйзамдарына ылайык улуттук байкоо жүргүзүү системасында ушул Макулдашуу тарабынан каралбаган, бирок ага каршы келбеген өзгөчөлүктөрдү киргизүүгө укуктуу.
2. Мүчө мамлекеттер ушул Макулдашууга ылайык байкоого алынууга жатпаган жана алардын жүгүртүлүшү ошол мүчө мамлекеттин аймагында ишке ашырылган товарларга карата, ошондой эле ошондой товарларды жүгүртүү менен байланышкан операцияларга карата ушул Макулдашууга ылайык түзүлгөн жана иштеген өз аймактарындагы улуттук байкоого алуу системасын өздөрүнүн мыйзамдарына ылайык колдонууга укуктуу.
Ушул Макулдашууга ылайык түзүлгөн жана иштеген улуттук байкоого алуу системасын мындай колдонуу башка мүчө мамлекеттердин аймактарында ошол товарлардын жүгүртүлүшү жөнүндөгү маалыматтардын берилишин талап кылуу үчүн негиз болуп эсептелбейт.
3. Ушул Макулдашууну колдонуу мүчө мамлекеттерде товарлар тууралуу, анын ичинде ушул Макулдашууга ылайык байкоого алынууга жаткан товарлар тууралуу маалыматтарды чогултуунун, эсепке алуунун жана сактоонун мүчө мамлекеттерде киргизилүүчү жана колдонулуучу башка системаларынын иштөөсүнө тоскоолдук жаратпайт. Аларга карата Бирликтин укугун түзүүчү  эл аралык келишимдерге жана актыларга жана (же) мүчө мамлекеттин мыйзамдарына ылайык башка талаптар же милдеттенмелер колдонулат. 
17-берене
1. Комиссия ушул Макулдашуу күчүнө кирген күндөн баштап 120 календардык күндүн ичинде төмөнкүлөрдү аныктайт:
1) коштоочу документтин каттоо номеринин түзүмүн кошо алгандагы уникалдуу идентификациясына карата талаптарды;
2) мүчө мамлекеттердин мамлекеттик бийлик органдарынын жана (же) мүчө мамлекеттердин ушул Макулдашуунун 13-беренесинин 1-пунктуна ылайык аныкталган уюмдарынын жана Комиссиянын өз ара аракеттенүүлөрүнүн тартибин, ошондой эле мамлекеттик бийликтин ошол органдары, мүчө мамлекеттердин уюмдары жана ушул Макулдашуунун аткарылышын контролдоо максатында Комиссия тарабынан алмашуу жүргүзүлүүчү маалыматтын түзүмүн жана форматын; 
3) жалпы процесстерди ишке ашыруунун эрежелерин жана Бирликтин интеграцияланган маалыматтык системасынын каражаттарын ишке ашырууда байкоого алуу механизмин жөнгө салуучу технологиялык документтерди.
2. Эгерде Бирликтин укугун түзүүчү эл аралык келишимдерде жана актыларда мүчө мамлекеттер тарабынан электрондук коштоочу документтерди алмашуу жана өз ара таануу караштырыла турган болсо, Бирликтин алкагында маалыматтарды чогултууну жана берүүнүн кайталанышын болтурбоо үчүн байкоого алуу механизмин камсыздоочу технологиялык документтерге  Комиссия тарабынан өзгөртүүлөр киргизилет.
18-берене
Мүчө мамлекеттердин өз ара макулдашуусу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор аркылуу таризделип, ушул Макулдашуунун ажырагыс бөлүгү болуп саналышат.
19-берене
Ушул макулдашууга карата бурмалоолорго жол берилбейт.
20-берене
Ушул Макулдашууну чечмелөөгө жана (же) колдонууга байланыштуу талаштар 2014-жылдын 29-майындагы Евразия экономикалык бирлиги жөнүндөгү Келишимде аныкталган тартипте чечилет. 
21-берене
Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укугуна кирет.
22-берене
Ушул макулдашуу мүчө мамлекеттер тарабынан ушул Макулдашуунун күчкө кирүүсү үчүн зарыл болгон ички мамлекеттик жол-жоболор аткарылгандыгы тууралуу кабарламаны депозитарий дипломатиялык каналдар боюнча алган күндөн баштап күчүнө кирет.
2019-жылдын 29-майында Нур-Султан шаарында орус тилинде бир түп нускада түзүлдү.
Ушул Макулдашуунун түп нускасы Евразия экономикалык комиссиясында сакталат, ал ушул Макулдашуунун депозитарийи болуу менен анын күбөлөндүрүлгөн көчүрмөсүн ар бир мүчө мамлекетке жөнөтөт.
	Армения Республикасы 

үчүн
	Беларусь Республикасы үчүн
	Казакстан Республикасы үчүн
	Кыргыз Республикасы үчүн
	Россия 

Федерациясы 

үчүн


